<classify> WANANCHI wilayani Longido Mkoa wa Arusha wamempongeza Rais John Magufuli kwa kuwaondolea adha ya maji baada ya kuwapelekea Sh bilioni 15.8 za mradi wa maji kutoka chanzo cha Mto Simba kilichopo Wilaya ya Siha mkoani Kilimanjaro, ambao utakamilika Machi 31, mwaka huu.Akizungumza mbele ya Kamati ya Kudumu ya Bunge ya Kilimo, Mifugo na Maji inayoongozwa na Mwenyekiti Mahmoud Mgimwa, iliyotembelea wilaya hiyo kujionea miradi ya maji na mifugo, mkazi wa Longido, Theresia Kishuma alisema uamuzi wa rais kuwapelekea maji ni wa kupongezwa kwani ameokoa maisha yao na mifugo. Alisema tangu nchi ipate uhuru, tatizo la maji katika wilaya hiyo limekuwa kubwa na ndoto ya kupata maji safi kama ilivyo sasa ilikuwa hamna.Aliwaomba wabunge hao kuhakikisha wanasimamia kuhakikisha maji hayo yanatoka mfululizo bila kukatika ili wasahau machungu ya nyuma waliyokuwa nayo. Naye Judith Lyimo aliomba kamati hiyo, huku akitoa machozi ya furaha kufikisha pongezi zao kwa Rais Magufuli, kwa kuwakumbuka wananchi wa wilaya yao na mifugo ambayo ndio tegemeo lao asilimia 99.Kwa upande wake, Mwenyekiti wa kamati hiyo, Mgimwa aliahidi kufikisha pongezi zao kwa rais na kuwataka wananchi hao kulinda miundombinu ya maji ili idumu miaka mingi. Naahidi pia tutarudi tena hapa Longido kuangalia kama mnatunza mradi huu wa gharama kubwa na naagiza mkuu wa wilaya endapo miundombinu itaharibiwa sehemu fulani, kamata watu wote wa eneo hilo ili iwe fundisho kwa uovu huo maana wanapaswa kufichua wahalifu sio kuwaficha,alisema.Awali akisoma taarifa ya maji ya wilaya, Katibu Tawala, Toba Nguvila alisema mradi huo mpya unakabiliwa na changamoto ya kutobolewa mabomba katika baadhi ya maeneo kunakosababishwa na ukosefu wa maji ya binadamu na mifugo yao licha ya mabomba ya maji kupita katika vijiji vyao.  <topic>: KITAIFA 